CELEX: 32014D0702(01)
Language: mt
Date: 2014-06-30 00:00:00
Title: Deċiżjoni ta’ Implimentazzjoni tal-Kummissjoni tat-30 ta’ Ġunju 2014 dwar il-finanzjament tal-programm ta’ ħidma tal-2014 għat-taħriġ fil-qasam tas-sikurezza tal-ikel u tal-għalf, is-saħħa u l-benessri tal-annimali u s-saħħa tal-pjanti fil-qafas tal-Programm tat- “Taħriġ Aħjar għal Ikel Aktar Sikur”

2.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 205/4
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-30 ta’ Ġunju 2014
   dwar il-finanzjament tal-programm ta’ ħidma tal-2014 għat-taħriġ fil-qasam tas-sikurezza tal-ikel u tal-għalf, is-saħħa u l-benessri tal-annimali u s-saħħa tal-pjanti fil-qafas tal-Programm tat-“Taħriġ Aħjar għal Ikel Aktar Sikur”
   (2014/C 205/04)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE, Euratom) Nru 966/2012 tal-Parlament Ewropew u tal-Kunsill (1), u b’mod partikolari l-Artikolu 84 tiegħu,
   Wara li kkunsidrat ir-Regolament ta’ Delega tal-Kummissjoni (UE) Nru 1268/2012 (2), u b’mod partikolari l-Artikolu 94 tiegħu,
   Wara li kkunsidrat ir-Regolament tal-Kunsill (KE) Nru 58/2003 (3) u b’mod partikolari l-Artikolu 12(3) tiegħu,
   Wara li kkunsidrat id-Deċiżjoni tal-Kunsill 2000/29/KE (4) u b’mod partikolari l-Artikolu 2(1)(i) tagħha,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill (5), u b’mod partikolari l-Artikolu 66(1)(b) u (c) tiegħu,
   Billi:
   
               (1)
            
            
               Ir-Regolament (KE) Nru 882/2004 jistabbilixxi regoli ġenerali għat-twettiq ta’ kontrolli uffiċjali biex tiġi vverifikata l-konformità mar-regoli maħsuba sabiex, b’mod partikolari, jevitaw, jeliminaw jew inaqqsu r-riskji għall-bnedmin u għall-annimali għal livelli aċċettabbli, u jiggarantixxu prassi ġusta fil-kummerċ tal-għalf u l-ikel, u jħarsu l-interessi tal-konsumatur. L-Artikolu 51 ta’ dan ir-Regolament jistipula li l-Kummissjoni tista’ torganizza korsijiet ta’ taħriġ għall-istaff tal-awtoritajiet kompetenti tal-Istati Membri responsabbli għall-kontrolli uffiċjali msemmija f’dak ir-Regolament, liema korsijiet jistgħu jinfetħu għal parteċipanti minn pajjiżi terzi, b’mod partikolari pajjiżi li qegħdin jiżviluppaw. Dawn il-korsijiet jistgħu jinkludu b’mod partikolari t-taħriġ rigward il-liġi tal-Unjoni dwar l-għalf u l-ikel u rigward ir-regoli dwar is-saħħa u l-benessri tal-annimali.
            
         
               (2)
            
            
               L-Artikolu 2(1)(i) tad-Direttiva 2000/29/KE jipprovdi l-bażi legali għall-organizzazzjoni ta’ korsijiet fil-qasam tas-saħħa tal-pjanti.
            
         
               (3)
            
            
               Il-Programm ta’ “Taħriġ Aħjar għal Ikel Aktar Sikur” ġie mwaqqaf mill-Kummissjoni fl-2006 biex jintlaħqu l-miri stipulati fir-Regolament (KE) Nru 882/2004. Il-Komunikazzjoni tal-Kummissjoni tal-20 ta’ Settembru 2006 dwar “Taħriġ aħjar għal ikel aktar sikur” (6) tistudja l-possibbiltajiet għall-organizzazzjoni tat-taħriġ fil-ġejjieni.
            
         
               (4)
            
            
               Sabiex tiġi żgurata l-implimentazzjoni tat-“Taħriġ Aħjar għal Ikel aktar Sikur” fl-Istati Membri, huwa meħtieġ li tiġi adottata deċiżjoni ta’ finanzjament u l-programm ta’ ħidma dwar it-taħriġ fil-qasam tas-sikurezza tal-ikel u l-għalf, is-saħħa tal-annimali, il-benesseri tal-annimali u s-saħħa tal-pjanti għall-2014. Ir-Regolament ta’ Delega tal-Kummissjoni (UE) Nru 1268/2012 jistabbilixxi regoli dettaljati dwar deċiżjonijiet ta’ finanzjament.
            
         
               (5)
            
            
               Id-Deċiżjoni ta’ Implimentazzjoni ta-Kummissjoni 2013/770/UE (7) tistabbilixxi “l-Aġenzija Eżekuttiva tal-Konsumaturi”, is-Saħħa u l-Ikel (minn hawn’ il quddiem “l-Aġenzija”). Din id-Deċiżjoni tiddelega ċerti ħidmiet tal-ġestjoni u tal-implimentazzjoni tal-programmi lill-Aġenzija, li għandhom x’jaqsmu ma’ miżuri ta’ taħriġ għas-sikurezza fl-ikel imwettqa skont ir-Regolament (KE) Nru 882/2004 u d-Direttiva 2000/29/KE. Għalhekk għandha tingħata kontribuzzjoni finanzjarja tal-Unjoni lill-Aġenzija għas-sena 2014 biex jiġu ffinanzjati l-kostijiet operatorji tal-attivitajiet marbuta mal-Programm ta’ “Taħriġ aħjar għal Ikel Sktar Sikur”.
            
         
               (6)
            
            
               Għall-applikazzjoni ta’ din id-Deċiżjoni, jixraq li t-terminu “bidla sostanzjali” jiġi ddefinit fl-ambitu tat-tifsira tal-Artikolu 94(4) tar-Regolament ta’ Delega (UE) Nru 1268/2012.
            
         
               (7)
            
            
               Din id-Deċiżjoni għandha tippermetti li jkun jista’ jsir ħlas ta’ mgħax dovut għal ħlas tard, abbażi tal-Artikolu 92 tar-Regolament Finanzjarju (UE, Euratom) Nru 966/2012, u abbażi tal-Artikolu 111(4) tar-Regolament ta’ Delega (UE) Nru 1268/2012.
            
         IDDEĊIDIET KIF ĠEJ:
   Artikolu 1
   Il-programm ta’ ħidma annwali għall-implimentazzjoni tal-Programm għat-Taħriġ Aħjar għal Ikel Aktar Sikur għall-2014, kif stipulat fl-Anness, huwa b’dan adottat. Dan jikkostitwixxi deċiżjoni ta’ finanzjament fit-tifsira tal-Artikolu 84 tar-Regolament (KE, Euratom) Nru 966/2012.
   Artikolu 2
   1.   Il-kontribuzzjoni massima għall-implimentazzjoni tal-programm ta’ ħidma għall-2014 ġiet iffissata għal EUR 16 170 000, u għandha tiġi ffinanzjata mil-linji li ġejjin tal-baġit ġenerali tal-Unjoni Ewropea għall-2014:
   
               (a)
            
            
               (linja baġitarja) 17 04 03: EUR 15 000 000
            
         
               (b)
            
            
               (linja baġitarja) 17 01 06 03: EUR 1 170 000.
            
         2.   L-ammont stipulat fil-paragrafu 1(b) għandu jitħallas lill-Aġenzija Eżekuttiva għas-Saħħa u l-Konsumaturi u għandu jikkostitwixxi kontribuzzjoni finanzjarja operatorja.
   3.   L-aproprjazzjonijiet stipulati fil-punt 1(a) jistgħu jkopru wkoll l-imgħax li għandu jitħallas fuq ħlasijiet b’lura.
   Artikolu 3
   Bidliet kumulattivi fl-allokazzjonijiet għall-azzjonijiet speċifiċi li ma jaqbżux l-20 % tal-kontribuzzjoni massima stabbilita fl-Artikolu 2(1) ta’ din id-Deċiżjoni ma għandhomx jitqiesu bħala sostanzjali fit-tifsira tal-Artikolu 94(4) tar-Regolament ta’ Delega (UE) Nru 1268/2012, meta dawk il-bidliet ma jkunux jaffettwaw b’mod sinifikanti n-natura tal-azzjonijiet u l-għan tal-programm ta’ ħidma.
   L-uffiċjal tal-awtorizzazzjoni responsabbli jista’ jadotta dawn il-bidliet skont il-prinċipji ta’ ġestjoni finanzjarja soda u ta’ proporzjonalità.
   
      Magħmul fi Brussell, it-30 ta’ Ġunju 2014.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni Ewropea u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
   
      (2)  Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).
   
      (3)  Ir-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (ĠU L 11, 16.1.2003, p. 1).
   
      (4)  Id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (ĠU L 169, 10.7.2000, p. 1).
   
      (5)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).
   
      (6)  COM(2006) 519 final, 20.9.2006.
   
      (7)  Id-Deċiżjoni ta’ Implimentazzjoni tal-Kummissjoni 2013/770/UE tas-17 ta’ Diċembru 2013 li tistabbilixxi l-Aġenzija Eżekuttiva tal-Konsumaturi, is-Saħħa u l-Ikel u li tirrevoka d-Deċiżjoni 2004/858/KE (ĠU L 341, 18.12.2013, p. 69).
   
      ANNESS
      Il-programm ta’ ħidma tal-2014 għat-taħriġ fil-qasam tas-sikurezza tal-ikel u tal-għalf, is-saħħa u l-benessri tal-annimali u s-saħħa tal-pjanti fil-qafas tal-Programm tat-“Taħriġ Aħjar għal Ikel Aktar Sikur”
      1.1.   Introduzzjoni
      
      Fuq il-bażi tal-għanijiet stipulati fir-Regolament (KE) Nru 882/2004 u fid-Direttiva 2000/29/KE, dan il-programm ta’ ħidma fih l-azzjonijiet li għandhom jiġu ffinanzjati u l-analiżi tal-baġit għas-sena 2014 kif ġej:
      
                  
                              1.2.
                           
                           
                              Akkwisti (implimentati f’ġestjoni diretta): Kuntratt estern għat-twettiq tal-programm ta’ taħriġ ta’ għodod oħra ta’ tagħlim
                           
                        
               
                  EUR 15 000 000
               
            
                  
                              1.3.
                           
                           
                              Azzjonijiet oħra: Il-kontribuzzjoni finanzjarja operatorja għall-Aġenzija Eżekuttiva tal-Konsumaturi, is-Saħħa u l-Ikel
                           
                        
               
                  EUR 1 170 000
               
            
                  
                     AMMONT TOTALI
                  
               
               
                  
                     EUR 16 170 000
                  
               
            1.2.   Akkwist: Kuntratt estern għat-twettiq tal-programm ta’ taħriġ ta’ għodod oħra ta’ taħriġ
      
      L-allokazzjoni baġitarja globali riżervata għall-kuntratti ta’ akkwisti fl-2014 tammonta għal EUR 15 000 000.
      IL-BAŻI ĠURIDIKA
      Ir-Regolament (KE) Nru 882/2004, l-Artikolu 51 u l-Artikolu 66(1)b u c.
      Id-Direttiva 2000/29/KE, l-Artikolu 2(1)(i)
      IL-LINJA BAĠITARJA
      Il-linja baġitarja: 17 04 03
      IN-NUMRU INDIKATTIV U T-TIPI TA’ KUNTRATTI PREVISTI
      Għal kull waħda mill-kwistjonijiet tekniċi msemmija hawn taħt, se jiġi ffirmat kuntratt ta’ servizz speċifiku wieħed jew aktar. Huwa stmat li bejn 12 u 14-il kuntratt ta’ servizz dirett u bejn 1 sa 3 kuntratti ta’ servizz speċifiku se jiġu ffirmati. Il-kuntratturi esterni huma involuti l-aktar fl-aspetti organizzattivi u loġistiċi tal-attivitajiet ta’ taħriġ.
      IS-SUĠĠETT TAL-KUNTRATTI PREVISTI (JEKK POSSIBBLI)
      Għall-2014, l-azzjoni ta’ taħriġ fl-Istati Membri se tkun dwar is-suġġetti li ġejjin:
      
                  Attivitajiet
               
               
                  Somma f’EUR
               
            
                  Prodotti sekondarji tal-annimali
               
               
                  875 000
               
            
                  Il-liġi dwar l-għalf
               
               
                  990 000
               
            
                  Il-kontroll tal-kontaminanti
               
               
                  990 000
               
            
                  L-ispezzjonijiet ta’ kontroll f’Postijiet ta’ Spezzjoni fil-Fruntiera
               
               
                  850 000
               
            
                  Kontrolli tal-importazzjoni ta’ ikel ta’ oriġini mhux mill-annimali
               
               
                  920 000
               
            
                  TRAĊĊI (l-aspetti sanitarji u fitosanitarji)
               
               
                  645 000
               
            
                  Il-kontroll tal-movimenti tal-klieb u l-qtates
               
               
                  625 000
               
            
                  Il-kriterji mikrobijoloġiċi għall-oġġetti tal-ikel
               
               
                  725 000
               
            
                  L-investigazzjoni dwar tifqigħat li jkunu ġejjin mill-ikel
               
               
                  1 450 000
               
            
                  Il-benessri tal-annimali
               
               
                  1 310 000
               
            
                  L-informazzjoni dwar l-ikel u kompożizzjoni
               
               
                  1 450 000
               
            
                  Ittestjar tal-ikel
               
               
                  1 200 000
               
            
                  Kontrolli tas-Saħħa tal-Pjanti;
               
               
                  1 150 000
               
            
                  Żoonożi u r-reżistenza għal kontra l-mikrobi
               
               
                  370 000
               
            
                  Materjali ta’ Kuntatt mal-Ikel
               
               
                  240 000
               
            
                  L-ispezzjoni tat-tagħmir għall-applikazzjoni tal-pestiċidi
               
               
                  310 000
               
            
                  Qafas veterinarji u fitosanitarji tal-UE
               
               
                  375 000
               
            
                  Kwistjonijiet oħra dwar is-saħħa u l-benessri tal-annimali, is-saħħa tal-pjanti u s-sikurezza tal-ikel, il-konferenzi, l-għajnuna, l-għodod ta’ tagħlim u l-valutazzjonijiet
               
               
                  525 000
               
            
                  
                     AMMONT TOTALI
                  
               
               
                  
                     15 000 000
                  
               
            L-IMPLIMENTAZZJONI
      EUR 14 885 000 (finanzjament ta’ miżuri tas-sikurezza fl-ikel skont ir-Regolament (KE) Nru 882/2004 u d-Direttiva 2000/29/KE) se jiġu ġestiti u implimentati mill-Aġenzija Eżekuttiva għas-Saħħa u l-Konsumaturi (id-Deċiżjoni tal-Kummissjoni 2013/770/KE). Il-EUR 115 000 li jifdal se jintużaw mill-Kummissjoni biex tkopri l-appoġġ għall-iżvilupp tat-tagħlim elettroniku.
      IL-PERJODU TA’ ŻMIEN INDIKATTIV GĦAT-TNEDIJA TAL-PROĊEDURA TAL-AKKWIST
      Bejn wieħed u ieħor minn Ġunju sa Settembru biex il-kuntratti jkunu ffirmati fl-2014.
      L-AMMONT INDIKATTIV TAS-SEJĦA GĦALL-OFFERTI
      EUR 15 000 000
      1.3.   Azzjonijiet oħra: Il-kontribuzzjoni finanzjarja operatorja għall-Aġenzija Eżekuttiva tal-Konsumaturi, is-Saħħa u l-Ikel
      
      IL-BAŻI ĠURIDIKA
      Ir-Regolament tal-Kunsill (KE) Nru 58/2003, b’mod partikolari l-Artikolu 12(3).
      IL-LINJA BAĠITARJA
      Il-linja baġitarja: 17 01 06 03
      L-AMMONT
      EUR 1 170 000
      ID-DESKRIZZJONI U L-GĦAN TAL-MIŻURA TA’ IMPLIMENTAZZJONI
      Il-linja baġitarja 17 01 06 03 tiffinanzja l-kontribuzzjoni finanzjarja operatorja tal-Aġenzija għall-2014 għall-parti marbuta mal-programm Taħriġ Aħjar għal Ikel Aktar Sikur. Skont l-Artikolu 12(3) tar-Regolament (KE) Nru 58/2003, il-kontribuzzjoni finanzjarja operatorja għandha tittieħed mill-allokazzjoni finanzjarja għall-progammi tal-Unjoni ġestiti mill-Aġenzija.